RHAN 6

GWEITHWYR GOFAL CYMDEITHASOL: ADDASRWYDD I YMARFER
PENNOD 3

GWAREDU ACHOSION ADDASRWYDD I YMARFER

Gorchmynion effaith ar unwaith ar gyfer cofrestru amodol neu atal dros dro
140
1
Mae’r adran hon yn gymwys pan fo panel addasrwydd i ymarfer wedi gwneud gorchymyn cofrestru amodol, gorchymyn atal dros dro neu orchymyn dileu mewn cysylltiad â pherson cofrestredig o dan adran 138(7), (8) neu (9) (“y penderfyniad”).
2
Caiff y panel addasrwydd i ymarfer—
a
yn achos gorchymyn cofrestru amodol, gwneud gorchymyn y dylai cofrestriad y person cofrestredig yn y gofrestr fod yn ddarostyngedig i’r amodau gydag effaith ar unwaith, neu
b
yn achos gorchymyn atal dros dro neu orchymyn dileu, gwneud gorchymyn y dylai cofrestriad y person cofrestredig yn y gofrestr gael ei atal dros dro gydag effaith ar unwaith.
3
Ni chaiff y panel wneud gorchymyn o dan is-adran (2) (“gorchymyn effaith ar unwaith”) ond os yw wedi ei fodloni bod y gorchymyn—
a
yn angenrheidiol ar gyfer amddiffyn y cyhoedd,
b
fel arall er budd y cyhoedd, neu
c
er budd y person cofrestredig.
4
Rhaid i GCC roi hysbysiad i’r person cofrestredig bod gorchymyn effaith ar unwaith wedi ei wneud.
5
Mae gorchymyn effaith ar unwaith yn cael effaith o’r dyddiad yr hysbyswyd y person cofrestredig amdano—
a
tan y dyddiad y mae’r penderfyniad yn cymryd effaith yn unol ag adran 141(5), neu
b
hyd nes bod apêl yn erbyn y penderfyniad yn cael ei chadarnhau.